इस्सै दौरान मिगी अपनी नौकरी राहें, बलौरै दे प्हाड़ी पिंड़े-ग्राएं ते होर अग्गें-पिच्छें केईं थाह्‌‌रें फिरने दा मौका मिलेआ, जित्थूं में लग-भग पंज हज़ार लोक गीत कट्ठे कीते। पर कन्ने-कन्ने उप्पर दित्ते गेदे मुखड़ें आले गीतें दी बी खोज जारी रक्खी। पर सुआए मुगड़ा नं. 2 दे, अज्जै तक बी मिगी इनें गीतें दे सबूह्‌री रूप खोजी कड्ढने च कामयाबी नेईं मिली। ते आखर इस्सै नतीजे पर पुज्जा जे सच्चें गै इनें गीतें दे कन्ने-कन्ने, बल्लें-बल्लें इंदे मुखदे बी मरी जाने हे। इस करी में समझना जे इनें गीतें गी स्मैलपुरी होरें नमां जीवन देइयै, डोगरी लोक साहित्य दी इक सराह्‌‌‌‌ने जोग सेवा कीती दी ऐ।